Broj: 711-I-1209-M-90/19-02-8

Zagreb, 7. lipnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnika Siniše Varge, zastupnika u Hrvatskom saboru,** za davanjem mišljenja Povjerenstva, na 52. sjednici, održanoj 7. lipnja 2019.g., daje sljedeće

**MIŠLJENJE**

**Na temelju članka 14. stavka 5. ZSSI-a dužnosnik Siniša Varga, zastupnik u Hrvatskom saboru može istovremeno uz obnašanje navedene dužnosti biti član upravljačkog tijela neprofitne udruge, bez prava na naknadu ili primanje dara u toj ulozi, osim prava na naknadu putnih i drugih opravdanih troškova, pod uvjetom da već nije član upravnih i nadzornih tijela u dvije druge neprofitne udruge ili zaklade.**

Obrazloženje

Povjerenstvo je dana 31. svibnja 2019.g. pod brojem: 711-U-2221-M-90/19-01-1 zaprimilo zahtjev za davanjem mišljenja Povjerenstva podnesen od strane dužnosnika Siniše Varge, zastupnika u Hrvatskom saboru, povodom kojeg je otvoren predmet broj: M-90/19.

Člankom 3. stavkom 1. podstavkom 3. ZSSI-a propisano je da su zastupnici u Hrvatskome saboru dužnosnici u smislu navedenog Zakona, stoga je i Siniša Varga povodom obnašanja dužnosti zastupnika u 8. i 9. sazivu Hrvatskoga sabora, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu navodi da grupa stručnjaka za reforme u zdravstvu iz zemalja članica Europske unije ima namjeru osnovati neprofitnu udrugu pod nazivom CEE Health Policy Institute sa sjedištem u Republici Hrvatskoj. Jedna od prvih aktivnosti udruge bit će organizacija simpozija pod nazivom „Mind the Health Gap between Western and Eastern Europe“ u vrijeme hrvatskog predsjedanja Europskom unijom u prvoj polovici 2020.g. Na simpozij bi bile pozvane sve relevantne zainteresirane strane koje dugi niz godina ukazuju na veliku razliku u dostupnosti zdravstvene zaštite između istočne i zapadne Europe. Konačni cilj je imati centar sa sjedištem u Republici Hrvatskoj koji bi se bavio istraživanjem i izvještavanjem o razlikama između istočne i zapadne Europe te doprinosio kontinuiranom smanjenju istih. Dužnosnik nadalje navodi da je, s obzirom na njegov položaj kao zastupnika u Hrvatskom saboru te okolnosti da je u prošlosti obnašao dužnost ministra zdravlja i ravnatelja Hrvatskog zavoda za zdravstveno osiguranje, predložen za predsjednika navedene neprofitne udruge. Dužnosnik od Povjerenstva traži mišljenje može li biti član upravljačkog organa navedene neprofitne pravne osobe te napominje da neće imati pravo na naknadu niti će primati darove u toj ulozi, osim eventualno pravo na naknadu putnih i drugih troškova.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo stoga obrazlaže da na temelju citiranog članka 14. stavka 5. ZSSI-a dužnosnik Siniša Varga može, istovremeno uz obnašanje dužnosti zastupnika u Hrvatskom saboru, biti član upravljačkog tijela neprofitne udruge, odnosno može obavljati funkciju predsjednika iste, pod uvjetom da već nije član upravnih i/ili nadzornih tijela u dvije druge neprofitne udruge ili zaklade. Povjerenstvo također ukazuje dužnosniku da nema pravo na naknadu ili primanje dara za obavljanje navedene funkcije, osim prava na naknadu putnih i drugih opravdanih troškova.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Siniša Varga, elektronička dostava

2. Objava na internetskoj stranici Povjerenstva

3. Pismohrana